**TALE TIL ÅRSMØTE I SOGN OG FJORDANE BONDELAG 2018**

**Likestilling i samfunnet og landbruket**

I dag er det 8 mars, og det er KVINNEDAGEN. Det hender ein høyrer at likestillinga ikkje er komen langt nok, og at det ikkje kan vere behov for ein slik dag. MeeToo kampanjen har synt at vi har ein lang veg å gå, også i Norge. Det som har kome fram om menn sin oppførsel i forhold til kvinner i det siste halve året er ein skammplett for oss menn. Nokre har sagt at alkoholbruk er «elefanten i rommet», og det heilt sikkert bidrege til at ein del situasjonar har kome gale ut. MEN folk har sett ting, og ikkje sagt noko. Kvinner har opplevd ting og ikkje blitt høyrt. Slik skal vi IKKJE ha det i samfunnet, slik skal vi ikkje ha det når vi er i festlege lag, og slik skal vi heilt klart ikkje ha det i landbruket eller i Bondelaget. Eg håpar alle vi som er her kan bidra i våre omgjevnader slik at det blir tryggare å vere kvinne.

Kvinnene i landbruket har ikkje alltid vore likestilt med oss menn. Odelslova har vore endra fleire gonger blant anna i 1974, med 10 år tilbakeverkande kraft. Endringa førte til at det eldste bornet fekk odelsretten utan omsyn til om dette var gut eller jente. Ei avgjerande endring for likestillinga i landbruket. Det hjelpte, men framleis har vi ein lang veg å gå før det er nok kvinner i landbruket. Kanskje må vi bli meir beviste som foreldre i kva signal vi gir borna våre. Er arbeidsfordelinga i heimen meir ei stadfesting på dei gamle kjønnsrollene, eller fordeler vi arbeidet ut frå likestillingsperspektivet. Tek vi i like stor grad jentene med på traktoren og i fjøset, eller blir dei med mor og handlar på butikken ?

Framleis må vi heie fram kvinnene slik at dei vel å bli bønder. Men tilbake til Odelslova, den var altso avgjerande for likestillinga til kvinnene. Odelslova i heilskap har vore avgjerande for det landbruket vi har i landet, med mange og relativt små gardar, som ikkje blir splitta opp. Odelslova har gitt ein motivasjon til å overlevere garden i betre stand til neste generasjon. Odelslova har i stor grad ført til at generasjonsskifta har blitt rimelegare, enn ein kunne forvente gjennom reine kjøp og sal. Den har ført til at ein ikkje tappar gardane for kapital. Ikkje minst gir det ein forutsigbarheit for borna i at ein skal få overta garden, ein planlegger for det både i interesser, utdanning og i arbeid. Odelslova er gamal, men ho gjer framleis «jobben» for norsk landbruk og den er sjølvsagt meir «moderne» no er den ein gong var. Regjeringa vil utrede konsekvensane av å avvikle Odelslova i komande tingperiode. Dette er ikkje godt nytt for Norsk landbruk. Lat oss snakke opp Odelslova som verkemiddel for å behalde eit familielandbruk og ikkje eit AS landbruk. Ja landbruk er næring, men landbruk er IKKJE som andre næringar !!!!

**Landet har fått ny regjering**

Landet har fått ny regjering etter haustens val, beståande av Høgre, FRP og Venstre. Dette har plassert det tidlegare samarbeidspartiet KRF i vippeposisjon aleine. KRF har etter mi meining flytta seg mot sentrum og teke eit tydleg steg frå ei samarbeidsavtale med regjeringa til ein friare posisjon. Vi ser no at KRF skal vurdere kor dei står i Norsk politikk, med ein konklusjon i løpet av hausten 2018. Eg heiar på eit KRF som vel å behalde «joker» rolla i Stortinget. Ja det blir travelt for vår eigen Tore Storehaug, for jokerar, dei er attraktive. Her kan dei få synleggjort kva dei står for og ikkje minst sikre ei utvikling av landbrukspolitikken i ei retning som gjer at vi får utvikla matproduksjonen i heile landet.

Med KRF fri frå samarbeidsavtalar har vi fått det Kato Nykvist i Nationen kallar «landbruksfleiretalet». Raudt, MDG, SV, AP, SP og KRF dannar dette fleirtalet som truleg kjem til å sikre landbruket meir forutsigbare rammevilkår i fireårsperioden vi er inne i. Vi har sett når det gjeld Opplysningskontora, vi har sett det når det gjeld beredskapslagring av korn, og tenk om vi får sjå det når vi utfordrar regjeringa på inntektsmålet målt i kroner i det komande jordbruksoppgjeret. Vi håpar dette kan bli starten på ein fireårsperioden der vi får utvikla den norsk modellen i større grad enn kva som har vore «melodien» i siste Stortingsperiode.

Regjeringserkleringa gir mest utfordrande signal til landbruket, men der er også positive element. Ein slår fast at jordbruket er viktig for matproduksjon, busetting og for å oppretthalde kulturlandskapet. Landbruket er ein viktig bidragsytar i det grøne skiftet gjennom binding av karbon og produksjon av fornybar energi og biobasert drivstoff. Dei vil styrke arbeidsdelinga, styrke landbruksutdanninga og legge til rette for auka konkurranse innan detaljhandel og distribusjon av matvarer. Dette er viktige element for oss å legge merke til og utfordre regjeringa på at dei leverer på.

Norske bønder vil auke produksjonen, Landbruks og matminister Jon Georg Dale aukar dei TOLLFRIE importkvotane frå EU samtidig som han har trua på at marknaden ordnar alt sjølv. Regjeringserkleringa tek også til orde for auka frihandel, noko som kan få konsekvensar for Norsk matproduksjon. Allereie rett over påske er det forhandlingar mellom Efta og Mercosur (Argentina, Brasil, Uruguay og Paraguay). Norske myndigheiter ynskjer auka handel med Mercosur og dei kan ta over heile norges storfekjøtt produksjon med eit pennestrøk. I Bondebladet står det i dag å lese at Norge kan vere villige til å gi Mercosur lågare toll på blant anna frukt og bær. Her må vi vere tydlege på at frukt og bær er ei vekstnæring som treng tollbeskyttelse i minst like store deler av året som vi har i dag. Vi må ikkje gje innrømmelsar som svekkar moglegheita til vediskaping på Norske areal.

Vi treng betre verktøy til marknadsreguleringa og vi treng større spelerom for korleis omsettningsmidlar kan nyttast. Overproduksjon er dyrt for norsk landbruk, og eg har ei kjensle av at Vestlandsbonden sluttar oftare enn andre bønder når overproduksjon gir inntektsnedgang. Det er difor avgjerande at vi løftar fram betre verkemiddel for marknadsregulering i årets jordbruksoppgjer. Det er viktig for bonden, og det er faktisk viktig for marknadsregulatorane også, vi kan ikkje sitte å sjå at eksempelvis Nortura «knekk ryggen» fordi vi manglar regulatorverktøy på fleire kjøttslag !!!!

På toppen av det heile har konkurransetilsynet reagert både på Nordsvin sin oppfordring til dugnad i 2016 og Sau og Geit sin oppfordring til dugnad i 2017. Det same konkurransetilsynet ser at Norges Gruppen har over 50% av matmarknaden i Norge, utan at dei får gjort noko med det !!! Eg er glad for at fleire politikarar har reagert på konkurransetilsynet sine kommentarar til denne dugnaden. Når marknadsreguleringa ikkje strekkjer til eller er fråværande, då må ein få lov til å bidra på andre måtar.

I regjeringserkleringa har Venstre pressa FRP og Høgre til å blir med på avvikling av pelsdyrnæringa. Berre eit års tid sidan fleiretalet på Stortinget vedtok berekraftig utvikling av næringa, med ei nytt velferdsprogram for pelsdyr som hadde gitt verdas beste dyrevelferd for rev og mink. Inga «bombe» sett med Venstrebriller. Men uforståeleg og provoserande opptreden frå næringspolitikarane i Høgre og FRP. Å strø om seg med ulike politiske vedtak i både den eine og andre retninga er useriøst og ei uverdig handsaming av ei viktig næring. Næringspartiet Høgre som ville «sleppe bonden fri» i det eine øyeblikket, innfører næringsforbod i det andre. Behandlinga som er gitt pelsdyrnæringa må kunne kallast eit SVIK av Høgre og FRP.

Enno verre er det at det er dyrvern «gjengen» som har vunne framfor eit kunnskapsbasert dyrehold. Og akkurat her står konflikta; Ein diskusjon om dyrehold basert på følelsar eller eit dyrehold basert på kunnskap og erfaring. Vinn dyrevernarane kampen om pelsdyra, so er det vidare til grisen, kyllingen osv. Difor må heile landbruket stå samla i kampen for framleis berekraftig utvikling av næringa.

Dyrevelferda skal vere på topp i norske fjøs. Ja vi har ei produktivitetspress på oss, både når det gjeld tidsbruk og produksjon. Eit tidspress og ein krav til produktivitetsframgong som er strekt for langt. MEN vi bønder må bruke tid i fjøset slik at dyra våre har det so godt som mogeleg. VI har med stoltheit løfta fram dyrevelferd og dyrehelse som viktig for norsk landbruk og vi ligg kanskje fremst i verda innan dette. Eg meinar vi har grunn til å framheve dette framleis, men då må vi minne kvarandre på kor viktig kvalitetsstempel dette er for landbruket og for oss som driv som bønder. Eg helsar Mattilsynet velkomen i Norske fjøs, saman kan vi løfta næringa til nye høgder.

**Hjorteforvaltninga på Vestlandet**

Det har vore eit utfordrande år for grovforhausting på Vestlandet i 2017. Mange fekk vått fôr av dårleg kvalitet, men mengde meir eller mindre som normalt. Mange langs kysten var nede i 40-50% av normalen og då er det KRISE. At hjorten for med resten håpar eg ingen opplevde, men for nokre var det kanskje ikkje langt unna realiteten. Sogn og Fjordane Bondelag tok i førre veke til orde for å redusere hjortebestanden betrakteleg, eit gjennomtenkt utspel som eg håpar vi får gjennomslag for. Over heile fylket treff vi bønder som er fortvila over størrelsen på hjortebestanden, so det var no på tide at vi tok initiativ i saka. Auka avskyting er det einaste verkemiddelt som kan bidra til å løyse problemet. Vi må få auka fellingsløyver og vi må «frie løyver» slik at vi raskt får bestanden ned. Offentlege myndigheiter ser ut til å vere av same meining; Skrantesjuka og mogleg smitte er eit argument, hjortepåkøyrslar eit anna. For oss er det rett og slett so enkelt at hjorten et opp vinterforet til dyra våre. Eg håpar årsmøtet responderer på dette utspelet. Dette må følgjast opp lokalt; mot kommune, mot storvald og jaktfelt og sist men ikkje minst; vi må ut og jakte !!

**Klima og miljømålsetting**

Klimatilpassing blir viktig i dei komande åra. Vi må vedlikehalde elver som går på eigedomen vår, vi må grøfte slik at vi får auka avlingar og at vi får gjennomføre våronn og slått. Vi må i større grad få frukt og bær under tak. Vi må rett og slett ta hensyn til at nedbøren blir større og kraftigare også på Vestlandet. Dette er ein av dei største driftsulempene Vestlandet har, og dette ligg ikkje inne som eit av kriteria som ein ser for seg skal inngå i eit nytt «driftsvansketilskot». Då vil det kanskje vere rett av oss Vestlendingane å sjå etter andre tiltak som må på plass først. Auka grøftetilskot i arealsone 5-7 løftar vi inn som eit verkemiddel i årets jordbruksoppgjer. Det er målretta fordi det går til dei som har problem med mykje nedbør, og det er målretta fordi det er dei som har dei høgste kostnadane ved grøfting. Dette vil sikre landbruket spesielt på kysten, og dei «skrik» etter tiltak for å sikre framtidig matproduksjon.

I denne samanheng er det også verdt å nemne roboten «Thorvald». Grøn FOU Vestlandet som vi er ein del av ha teke initiativ til eit forskingsprosjekt som har fått 12-13 mill til forsking på robotteknologi som kan hauste graset i framtida og skal forske på nye hausteregimer med 4-7 slåttar. Initiativet kom frå Vestlandet, forskingsprosjektet blir styrt frå NMBU på Ås. Ein gjennombrot her vil vere eit kvantesprang for grasproduksjonen på Vestlandet, både i kvalitet og kvantiet.

Men det heiter klima og miljø departementet fordi klima og miljø heng saman. Også landbruket vil i den komande fireårsperioden måtte bidra i forhold til utslepp av klimagassar. Også eg veit at utfordringane ligg i andre sektorar. Ja det er sydenturane, flyreisene og den auka mobiliteten som er det verkelege problemet. Det er ikkje kyra og sauen som er problemet, og eg trur folk flest forstår dette. Vi driv faktisk ein av dei mest klimavenlege matproduksjonane i verda. God genetikk med lite sjukdom, vitale og livskraftige avkom, god tilvekst og produserer mykje kjøtt og mjølk. Vi har ei produksjonsfordeling og distriktsverkemiddel som i gjer at dei areala som kan det produserer «høgverdige» produkt som korn, grønnsaker, frukt og bær. Eg meinar det er på tide å lansere Norges sin miljøvisjon innan matproduksjonen; Verdas lågast utslepp av klimagassar pr. produsert eining. Dette vil vere Norges gåve til Verdas miljøutfordringar. For vi må innsjå Norges rolle i globale utfordringar; finne løysingar som verda kan lære av.

Då må politikarane legge vekk alle forslag om avgifter innan eksempelvis rødt kjøtt. Då får politikarane, forskarmiljøa, avlsorganisasjonar, faglaga og bonden eit fokus; reduser utsleppa pr eining. Eg trur dette ville vore ei målsetting som hadde motivert oss. Eg trur det hadde vore eit målsetting som hadde fått alle til å dra i same retning. Summen av mange tiltak viser at vi kan redusere utsleppa pr. produsert einheit. Ein reduksjon av dei totale utsleppa frå norsk landbruk er mykje meir utfordrande og ville truleg lagt til rette for ein auka import og ein nedgang i norsk matproduksjon.

Samfunnet er i endring. Det blir færre kommunar og det blir færre fylker. Politikken er sentraliserande, men VI blir buande for å drive med det vi likar best. Skape noko med utgangspunkt i garden sine resursar. Vi menneska er i stand til fantastiske ting, med pågangsmot og håp om ei betre framtid. Men vi må engasjere oss, det vi er som bur her som må skape framtida. Vi må bry oss også etter endringar er vedtekne. Vi kan ikkje berre gi opp eller forsette å vere mot endringane. Vi må bidra til at endringane blir betre enn dei kunne blitt. Det er vi som må troppe opp i fellesnemndene og krevje landbruket og småbygdene sin plass, det er vi som må ta telefonane til dei som bestemmer. Ikkje berre lit på andre, gjer jobben sjølv.

Bondelaget skal bli enno betre på finne løysingane på utfordringane innan landbruket og matproduksjonen. Vi skal finne løysingar og so overbevise politikarane om at dette er rett veg å gå. Vi treng eit finmaska nett av ordningar det vi treff og motiverer bonden som sit med utfordringane. Vestlandsbonden er alltid taparen når det skal forenklast, Vestlandsbonden er alltid taparen når marknaden skal styre. Eg har knalltru på Vestlandsbonden, fordi vi arbeider hardt, fordi vi er dyktige og innovative, fordi vi har ei unik evne til å utnytte garden sine resursar. Bonden sjølv er alltid den viktigaste og største resursen på garden. Bondelaget skal syte for at bonden får gode rammer og inntektsmogelegheiter også i framtida.

Lat oss syte for at Bondelaget blir enno meir synleg i framtida, lat oss syte for at endringar blir kunnskapsbaserte og lat oss skape ei enno betre framtid for våre komande generasjonar enn det vi har hatt.

Godt årsmøte